Dôvodová správa

I. Všeobecná časť

Ministerstvo vnútra Slovenskej republiky predkladá návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.

Podľa § 131 ods. 3 zákona č. 315/2001 Z. z. o Hasičskom a záchrannom zbore (ďalej len „zákon č. 315/2001 Z. z.“) sa v rámci vyjednávania o podmienkach vykonávania štátnej služby každoročne dohodne zvýšenie stupnice platových taríf v závislosti od predpokladaného vývoja priemernej mesačnej mzdy zamestnanca v podnikateľskej sfére a od zdrojových možností štátneho rozpočtu v príslušnom roku a termín účinnosti zvýšenej stupnice platových taríf. Dohodnuté zvýšenie stupnice platových taríf a termín účinnosti jej zvýšenia sa zahrnú do návrhu zákona o štátnom rozpočte. Zvýšenú stupnicu platových taríf a termín jej účinnosti ustanoví každoročne vláda nariadením.

Podľa čl. 4 ods. 1 Kolektívnej zmluvy vyššieho stupňa pre príslušníkov Hasičského a záchranného zboru na rok 2022 sa zvyšujú platové tarify príslušníkov Hasičského a záchranného zboru od 1. júla 2022 o 3 % a podľa čl. 4 ods. 3 Kolektívnej zmluvy vyššieho stupňa pre príslušníkov Horskej záchrannej služby na rok 2022 sa zvyšujú platové tarify príslušníkov Horskej záchrannej služby od 1. júla 2022 o 3 %.

Finančný vplyv zvýšenia platových taríf príslušníkov Hasičského a záchranného zboru a príslušníkov Horskej záchrannej služby na štátny rozpočet od 1. júla 2022 pri plánovanom počte 4 429 príslušníkov Hasičského a záchranného zboru a 180 príslušníkov Horskej záchrannej služby je uvedený v doložke vybraných vplyvov. Zvýšenie platových taríf v roku 2022 o 3 % nie je zohľadnené v schválenom rozpočte verejnej správy na rok 2022. Ministerstvo financií Slovenskej republiky rozpočtovým opatrením v súvislosti s legislatívnou zmenou zvýši objem finančných prostriedkov kapitoly Ministerstva vnútra Slovenskej republiky na rok 2022. Zvýšenie platových taríf vo výške 3 % pre ďalšie roky je zahrnuté v návrhu rozpočtu kapitoly Ministerstva vnútra Slovenskej republiky na roky 2023 až 2025.

Predložený návrh nariadenia vlády má pozitívny sociálny vplyv, nemá vplyv na podnikateľské prostredie, životné prostredie, na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi ústavného súdu, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi.

II. Osobitná časť

K § 1

Navrhuje sa zvýšenie stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. júla 2022 o 3 % v súlade s Kolektívnou zmluvou vyššieho stupňa pre príslušníkov Hasičského a záchranného zboru na rok 2022 a Kolektívnou zmluvou vyššieho stupňa pre príslušníkov Horskej záchrannej služby na rok 2022.

K § 2

Navrhuje sa zrušiť nariadenie vlády Slovenskej republiky č. 493/2019 Z. z. o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.

K § 3

Navrhuje sa, aby nariadenie vlády Slovenskej republiky nadobudlo účinnosť 1. júla 2022 v súlade s príslušnými Kolektívnymi zmluvami vyššieho stupňa.

K prílohe

V prílohe k nariadeniu vlády Slovenskej republiky je uvedená tabuľka, ktorá obsahuje zvýšenú stupnicu platových taríf príslušníkov Hasičského a záchranného zboru a príslušníkov Horskej záchrannej služby o 3 % v každej platovej triede a platovom stupni od 1. júla 2022.